Adnoddau Barddol

Tynnu Lluniau Gyda Geiriau

Rwy’n gredwr mawr fod barddoni yn gweithio ar ei orau pan fydd y bardd (sef ti!) yn llwyddo i greu llun o’r geiriau mae’n eu rhoi ar bapur.  Hynny yw, pan fydd rhywun yn darllen neu’n gwrando ar y gerdd yn cael ei datgan, bydd y geiriau wedi eu rhoi at ei gilydd gyda thechnegau sy’n creu lluniau a delweddau yn y meddwl.

Rhai o’r ffyrdd rydyn ni’n gallu tynnu lluniau gyda geiriau yw trwy ddefnyddio rhai o’r pethau canlynol, triciau os mynnwch, y mae beirdd yn eu defnyddio. Pethau fel Cyflythrennu, cymharu, personoli, trosi, odli a’r gair mawr…cyferbynnu (sef rhoi dau beth gwahanol i wrthdaro neu i fod gyferbyn â’i gilydd o fewn cerdd.)

Y prawf mwyaf o allu’r bardd (sef ti, cofia!) i dynnu lluniau gyda geiriau yw pan fydd yn portreadu person mewn cerdd.  Hoffwn iti felly i feddwl am berson NAD yw’n enwog(y rheswm am hyn - , person rwyt ti’n ei edmygu, gall fod yn aelod o’r teulu, ffrind, cymydog, athro neu athrawes, rhywun sydd wedi gwneud argraff arnat yn dy fywyd. 

Wrth fynd ati i bortreadu’r person dan sylw, efallai y gall darllen y gerdd ganlynol fod o help.  Rwyf wedi nodi mewn lliw coch bopeth sy’n cyfrannu at bortreadu sut fath o berson yw Gareth Sgwâr, cyfaill da imi ro’n i’n awyddus i ddiolch iddo am ei gymorth.  Felly ysgrifennais gerdd ar ei gyfer gan dynnu ynghyd eiriau sy’n ymwneud â’u hoff beth yn y byd, sef potsian gydag offer a pheiriannau o bob math! Ond yna fe welwch erbyn diwedd y gerdd, fy mod i wedi cyfuno dau beth, sef yr eirfa yn ymwneud â thŵls a pheiriannau a’r peth pwysicaf am gymeriad Gareth, sef ei natur gymwynasgar, mae’n rhywun sydd wastad yn barod i helpu.
Fe welwch chi taw rhestr o drosiadau (metaphors) a geir yn y gerdd, lle mae’r offer mecanyddol yn adlewyrchu ei olwg a’i gymeriad. Yn amlwg, nid oes gan Gareth freichiau hydrolig go iawn! Ond trwy bersonoli, mae modd cymharu pethau difywyd gyda phobl.


Gareth Sgwâr

Jac codi baw o ddyn
â sbaner o wên,
breichiau heidrolig
a lorri lawn o gymwynasau,
bwcedi o ddwylo
yn llawn anogaeth
a stîm rowlar i bob rhwystr.

Y mecanig â’r offer
i dynhau bolltau bywyd,
ail-dynhau’r sgriws rhydd.
Y gwyliwr o forthwyliwr i’r hoelion
na ffindodd eu ffordd mewn.

Y galon sy’n ffrydio
olew, sy’n llyfnhau’r
mecanwaith sydd wastad
yn barod i helpu.

Cyn ichi fwrw ati i greu eich cerdd, dyma restr fach o bethau ichi feddwl amdanyn nhw:

· Beth yw gwaith neu brif ddiddordeb y person dan sylw?
· A oes modd ichi restru ar fap meddwl gymaint â phosib o eirfa yn ymwneud â’r gwaith neu brif ddiddordeb y person rydych yn ei bortreadu?
· Pa elfennau o gymeriad y person yn eich portread hoffech dynnu sylw atyn nhw? Ydy’r person yn amyneddgar, yn gwrando’n dda, yn hael, yn gymwynasgar, wastad yn gwenu, yn jôcar neu’n ddylanwad da mewn rhyw ffordd?
· Sut fath o gerdd hoffech ei sgwennu, un benrhydd (heb odlau na rheolau penodol) fel yr un uchod, cerdd ar fydr ac odl (cwpledi, tripledi, penillion telyn), soned, villanelle, cyfres o benillion haicw, neu ffurf arall ar gerdd?
· Sut mae’r gerdd yn dechrau ac yn bwysicach fyth, sut ydych chi’n bwriadu gorffen y gerdd?
· Beth yw’r neges hoffech i’r darllenwr ei gael o’r gerdd erbyn y diwedd?
· Ydy’r gerdd yn swnio’n dda? Mae’n bwysig fod cynnwys y gerdd yn gryf, ond hefyd dylai’r gerdd swnio yn dda i’r glust, wrth ei chyfansoddi, dyweddwch linellau mas yn uchel.  Ydy’r rhythm yn gweithio, oes yna gyffyryddiadau (ddim gormod!) o gyflythrennu?

Pob lwc!  Bant â chi i bortreadu!



